Vruntlike grote tovoren gescreven unde wes ik gudes vormach. Jwver erbarheit to wetende, leve nabur unde gude vrunde, wo dat mynes vaders denere myt ene bate unde andere dyngh, da[t] eme tohorde, synt van eme getoghen sunder vruntscop. Worumme bidde ik jwver erbarheit, is dat sakæ dat se synt in jwver stades vryheit gekomen, dat gy en hynder laten umme mynes vaders unde mynen willen. Dat wil ik gerne tegen jwver erbarheit in desgelike vorsculden, wor ik mach. Unde scrivet my hirvan en vruntlike antwordt. Gescreven tho Vyborgh des sunedaghes vor hilgen cruce exaltacionis etc. Karll Cristernsson, hovetman to Vyborg. Adress: Den vorsychtygen heren unde wysen luden, borgmestere unde ratmannen to Reval, kome desse breff myt werdicheit.